Waqfien mill-ġlied man-nazzjon kollu, li laħqu qbil dwaru l-partijiet ewlenin tal-kunflitt attwali, daħal fis-seħħ fil-Jemen nhar il-Ħadd, 10 ta' April. Il-partijiet kollha issa għandhom jieħdu vantaġġ mill-progress li sar fil-kisba ta' tnaqqis notevoli fil-vjolenza u l-attività militari, u mit-tħabbir mill-Koalizzjoni mmexxija mill-Arabja Sawdija li operazzjonijiet kbar ta' ġlied fil-Jemen qed jaslu fi tmiemhom, biex jintlaħaq qbil dwar waqfien mill-ġlied permanenti u dwar il-parametri għal soluzzjoni politika sostenibbli li tiggarantixxi l-unità, is-sovranità, l-indipendenza u l-integrità territorjali tal-Jemen. Negozjati politiċi inklużivi bejn il-Jemeniti huma l-uniku mod kif jintemm il-kunflitt li hemm bħalissa u jiġu indirizzati b'mod effettiv u adatt il-frammentazzjoni tal-Istat, it-tbatija umana, kif ukoll kif tiġi indirizzata t-theddida dejjem akbar ta' gruppi terroristiċi. L-UE tirringrazzja lill-awtoritajiet tal-Kuwajt għall-offerta ġeneruża tagħhom li jospitaw taħditiet iffaċilitati min-NU fil-Belt tal-Kuwajt mit-18 ta' April, u ttenni l-appoġġ sħiħ tagħha għall-isforzi tas-SĠNU u l-Mibgħut Speċjali tiegħu għall-Jemen biex isir progress sostanzjali f'negozjati politiċi inklużivi, skont l-inizjattiva tal-GCC, ir-riżultati tal-Konferenza Nazzjonali għad-Djalogu u r-riżoluzzjonijiet rilevanti tal-Kunsill tas-Sigurtà tan-NU, b'mod partikolari r-riżoluzzjoni 2216. L-UE tħeġġeġ lill-partijiet kollha jieħdu impenn mingħajr prekondizzjonijiet, b'rieda tajba u b'mod kostruttiv fin-negozjati, u jimplimentaw miżuri prattiċi biex tinbena l-fiduċja, b'mod partikolari billi jitħarsu bis-sħiħ it-termini tal-waqfien mill-ġlied li għaddej u jiġi garantit aċċess bla periklu, rapidu u mingħajr xkiel għall-għajnuna umanitarja f'konformità mal-Liġi Umanitarja Internazzjonali. Il-waqfien mill-ostilitajiet huwa essenzjali biex tingħata għajnuna li ssalva l-ħajjiet ta' miljuni ta' nies f'żoni li diffiċli wieħed jasal għalihom fil-Jemen. L-UE tinsab lesta li tkompli tagħti sehemha fi sforzi umanitarji, ta' żvilupp, rikonċiljazzjoni u riforma għall-ġid tal-Jemeniti kollha, filwaqt li tenfasizza l-ħtieġa ta' approċċ miftiehem u koordinat tal-komunità internazzjonali u tal-Gvern tal-Jemen għall-bini mill-ġdid tal-pajjiż. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Liechtenstein u n-Norveġja, membri taż-Żona Ekonomika Ewropea, kif ukoll ir-Repubblika tal-Moldova, l-Armenja u l-Georgia jallinjaw ruħhom ma' din id-dikjarazzjoni. * - L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.